Preşedintele Klaus Iohannis atrage atenția că guvernul nu a depus suficiente proiecte pentru cheltuirea fondurilor europene primite de România în acest an și că este deja prea târziu pentru ca cele 23 de miliarde de euro să fie alocate pentru proiecte privind dezvoltarea țării. De asemenea, Iohannis le-a cerut guvernului și PSD să răspundă la două întrebări legate de Pilonul II de pensii.

SINTEZA DECLARAȚIILOR FĂCUTE DE KLAUS IOHANNIS

Despre fondurile europene:

Vreau să se înțeleagă că cele ce urmează reprezintă o atenționare pentru Guvernul României.

Din 31 de miliarde de euro fonduri europene atrase, nu am folosit nici măcar 5. Acestea sunt date oficiale de pe site-ul Comisiei Europene, dar și informații de la Guvernul României. Ultima informare de pe site-ul Guvernului este din februarie. Suntem în luna mai. Nu știu de ce pe site-ul Guvernului nu se publică informații la zi. Am luat atunci date actualizate de pe site-ul Comisiei Europene, unde datele sunt, evident, la zi.

Fondurile europene se compun din 2 categorii mari: cele de coeziune, folosite pentru dezvoltare, fondurile politicii agricole și fonduri mai mici, la care nu ma voi referi azi.

Aceștia nu sunt bani pe care ne obligă cineva să îi folosim în vreun fel, ci pentru a dezvolta România: pentru construcția de autostrăzi, de spitale, de reabilitare a rețelei de apă etc. Depinde de noi cum folosim acești bani și cum punem aceste proiecte în operă.

Din 23 de miliarde de euro, cât putem folosi pentru dezvoltarea României, noi până acum am folosit 2,2 miliarde, nici măcar o zecime, și suntem dincolo de jumătatea perioadei bugetate.

Acum cineva ar putea spune că nu face nimic, că vom folosi banii. Asta ar însemana că existe proiecte, dar aflăm de la guvernanții noștri că vem doar pentru 40% din acești bani proiecte. Adică nici măcar pentru jumătate nu avem deja proiecte depuse. E foarte târziu.

Guvernul trebuie să se preocupe mai intens de această chestiune. Sunt bani care trebuie folosiți pentru dezvoltarea României.

Despre Pilonul II de pensii:

Până și cei de la PSD se contrazic între ei: ba se suspendă, ba nu, ba există un proiect, ba nu. O harababură totală. Lumea își pune întrebarea: de ce s-a creat această incertitudine din partea PSD? Ce urmăresc? Oare nu s-au înțeles între ei? Greu de crezut.

Cred că Guvernul și PSD trebuie să răspundă clar și documentat la 2 întrebări:

1. Ce aveți de gând cu pilonul II de pensii? Clar, răspicat, cu argumente.

2. Mai aveți bani pentru pensii și salarii până la sfârșitul anului?